പേ ആന്ഡ് പാര്ക്ക്: അടൂര് ഡിപ്പോയെ തകര്ക്കുമെന്ന് വിലയിരുത്തല് അടൂര് : അടൂര് കെ.എസ്.ആര്.ടി.സി ഡിപ്പോയില് പേ ആന്ഡ് പാര്ക്ക് അനുവദിക്കാന് നീക്കം. നിലവിലുണ്ടായിരുന്ന സര്വീസുകള് പോലും പുനരാരംഭിക്കാതെ ഇത്തിരിയോളം വരുന്ന ഡിപ്പോയില് പേ ആന്ഡ് പാര്ക്ക് തുടങ്ങാനുള്ള നീക്കം ഡിപ്പോയുടെ നശീകരണത്തിന് വഴിതെളിക്കുമെന്നാണ് വിലയിരുത്തല്. എം. സി റോഡിലെ കൊട്ടാരക്കരയ്ക്കും ചെങ്ങന്നൂരിനും ഇടയിലുള്ള പ്രധാന ഡിപ്പോയാണ് അടൂരിലേത്. ഒപ്പം തമിഴ്നാടുമായി ബന്ധിപ്പിക്കുന്ന കെ. പി റോഡും സംഗമിക്കുന്ന സ്ഥലം എന്ന നിലയില് അടൂര് ഡിപ്പോയ്ക്കുള്ള പ്രധാന്യം ഏറെയാണ്. എന്നാല് കഴിഞ്ഞ 10 വര്ഷത്തിനിടയില് ഈ ഡിപ്പോയ്ക്ക് ഉയര്ച്ചയല്ല പകരം തളര്ച്ചയാണ് ഉണ്ടായിരിക്കുന്നത്. നിരവധി ദീര്ഘദൂര സര്വീസുകള് ഉള്പ്പെടെ 51 ഷെഡ്യൂളുകള് ഉണ്ടായിരുന്ന ഇവിടെ നിലവില് 34 ഷെഡ്യൂളുകളാണുള്ളത്. ഇതില് തന്നെയും പലതും സര്വീസ് നടത്താറില്ല. ലോക്ക് ഡൗണിനെ തുടര്ന്ന് നിറുത്തി വെച്ച ഒട്ടുമിക്ക സര്വീസുകളും ഭൂരിപക്ഷം ഡിപ്പോകളും പുനരാരംഭിച്ചപ്പോഴും അടൂര് ഡിപ്പോയ്ക്ക് മാത്രം അനുമതി ഇല്ല. നിലവിലുണ്ടായിരുന്ന സര്വീസുകള് മറ്റ് പലഡിപ്പോക്കാര് കൊണ്ടുപോയപ്പോഴും കൈയ്യുംകെട്ടിനിന്നവരാണ് ബന്ധപ്പെട്ട ഭരണാധികാരികളും ഡിപ്പോ അധികൃതരും. ഫലത്തില് ഡിപ്പോയെ തരം താഴ്ത്താനുള്ള നീക്കത്തിനെതിരെ പ്രതികരിക്കാന് ആരുമില്ലാത്ത സ്ഥിതിയാണ്. രണ്ടര ഏക്കര് സ്ഥലമാണ് നിലവില് ഡിപ്പോയ്ക്കുള്ളത്. വികസനത്തിന് ആവശ്യമായ സ്ഥലം ഇല്ലാതിരിക്കെയാണ് വരുമാനം വര്ദ്ധിക്കാന് ഒരു ഭാഗം പേ ആന്ഡ് പാര്ക്ക് ആക്കി മാറ്റാനുള്ള നീക്കം അണിയറയില് നടക്കുന്നത്. ബസുകള് പാര്ക്ക് ചെയ്യാന്പോലും ഇടമില്ലാത്ത ഡിപ്പോയില് ജനപ്രതിനിധികള് മൗനം പാലിച്ചാല് ഭാവിയില് ഡിപ്പോ ഓപ്പറേറ്റിംഗ് സെന്ററിന്റെ പദവിയിലേക്ക് തരം താഴാന് സാദ്ധ്യത ഏറെയാണ്.